百事侵略者

《百事侵略者》係一隻由雅達利開發、可口可樂公司喺1983年雅達利2600平臺到發行嘅固定射擊遊戲，係1978年遊戲《太空侵略者》雅達利2600版嘅重製版本。玩家要操控喺螢幕底部嘅雷射砲射低上邊入侵嘅敵人，而啲敵人就包括串出「百事」嘅英文字母。玩家有三分鐘嘅時間限制，不過有無限條命。

《百事侵略者》被稱為廣告遊戲嘅早期代表作。可口可樂公司喺1983年嘅銷售會議將呢個作品送畀公司高層，希望可以提高士氣，不過大部分人因為無興趣無接受到贈品。本作以雅達利2600平臺上最稀有嘅遊戲聞名，據稱發行量只有125份，歷來喺各種線上拍賣網站到都賣到好價錢。

概要 

《百事侵略者》係隻固定射擊遊戲，係1978年遊戲《太空侵略者》雅達利2600版嘅重製版本。玩家要操控喺螢幕底部嘅雷射砲射低上邊入侵嘅敵人，原著入面每行6個外星人改咗做P、E、P、S、I五個英文字母再加一個作著嘅外星人；另外，喺螢幕頂部郁嘅太空船都改咗做百事嘅 logo。原著入面玩家無時間限制，但係有接關次數嘅限制；喺本作入面，玩家有三分鐘嘅時間限制，不過有無限條命。玩完之後，螢幕上邊會顯示「COKE WINS」。另外，地面嘅顏色亦都改咗做可口可樂嘅顏色。

由於《太空侵略者》雅達利2600版嘅移植人員 Rick Maurer 因為金錢問題離職，雅達利將《百事侵略者》嘅開發工作交咗畀 Christopher Omarzu。可口可樂公司喺1983年嘅銷售會議到送咗本作再加部雅達利2600主機畀與會嘅125位公司高層，希望可以提升士氣，不過大部分人因為無興趣無接受到贈品。

開發人員 Omarzu 本人曾經嗌錯咗隻 game 做《可樂贏咗》同《可樂侵略者》，廣為流傳。

評價同影響 
作家 Matthew S. Eastin 話《百事侵略者》係「廣告遊戲」嘅早期代表作，而且佢攻擊競爭對手嘅意味大過廣告意義。《衛報》將《百事侵略者》納入最佳植入式廣告電子遊戲清單入面，亦都認為係廣告遊戲嘅早期代表作，又話係「惡作劇」式嘅行銷手法；《PC Format》就認為呢個行銷策略好明智，又將佢同真人騷《誰是接班人》做比較；《Retro Gamer》就批評本作嘅敵人唔識好似原作《太空侵略者》咁向下郁。

《百事侵略者》嘅卡帶係黑色，無外部包裝；因為係專為參與1983年銷售會議嘅公司高層製作，本作嘅發行量據講只有125份。《百事侵略者》依家已經成為電子遊戲收藏家眼中炙手可熱嘅目標，喺eBay試過賣到1,825美元嘅高價。

CS1英文語言來源 (en)
有英文嘅文章
電子遊戲